সারা দেশে যখন ধর্ম নিয়ে রাজনীতির হাওয়া তুঙ্গে উঠেছে, যখন এক শ্রেণির রাজনৈতিক নেতা দেশটাকে ‘আমরা-ওরা’র ভিত্তিতে ভাগ করতে চাইছেন, তখনই সাম্প্রদায়িক সম্প্রীতির অনন্য নজির গড়লেন মালদহের মানিকচক ব্লকের শেখপুরা গ্রামের বাসিন্দারা। নিজেরা ইসলাম ধর্মাবলম্বী হয়েও যথাবিহিত রীতি মেনে সৎকার করলেন এক হিন্দু যুবকের মৃতদেহ। 
শেখপুরা গ্রামটি মুসলমান অধ্যুষিত। দুই-তিন ঘর মাত্র হিন্দুর বাস। সেই ক’টি হিন্দু পরিবারের মধ্যে একটি হল রজক পরিবার। এই বাড়িরই ছেলে বিশ্বজিৎ ছোটখাটো একটা ব্যবসা করতেন। বাড়িতে রয়েছেন বৃদ্ধ বাবা, মা, দাদা, স্ত্রী আর ছোট মেয়ে। বাড়ির এক মাত্র রোজগেরে সদস্য ছিলেন বিশ্বজিৎ। তাঁর দাদা প্রতিবন্ধী হওয়ায় কোনও রোজগার করতে পারতেন না। দীর্ঘ দিন ধরেই অসুস্থ ছিলেন বিশ্বজিৎ। এমনিতেই পরিবারের আর্থিক অবস্থা ভাল না। তার উপর বিশ্বজিতের চিকিৎসা করাতে গিয়ে একেবারে নিঃস্ব হয়ে পড়েছিলেন তাঁরা। এরই মধ্যে গত সোমবার মারা যান বিশ্বজিৎ। মৃত্যুর প্রাথমিক অভিঘাত কাটিয়ে ওঠার পরে পরিবারের লোকেদের চিন্তা হয়ে দাঁড়ায়, মৃতদেহ সৎকারের টাকা আসবে কোথা থেকে? অসহায় রজক পরিবার মৃতদেহকে ঘিরে ধরে বসে নিরুপায় ভাবে কান্নাকাটি শুরু করেন। 
পরিবারের এই অসহায় অবস্থা দেখে তাঁদের পাশে এসে দাঁড়ান মুসলমান প্রতিবেশীরা। মুখে মুখে বিশ্বজিতের মৃত্যুর খবর ছড়িয়ে পড়ে। দলে দলে মানুষ ছুটে আসেন। তাঁদের সকলেই ধর্মীয় পরিচয়ে মুসলমান। এমনকী বাদ যাননি গ্রামের কাজী এবং মৌলবীরাও। চাঁদা তুলে সৎকারের অর্থ সংগ্রহ করেন তাঁরা। তার পর নিজেরাই বিশ্বজিতের মৃতদেহ কাঁধে তুলে রওনা হন শ্মশানের দিকে। হিন্দু রীতি মেনে মুখে উচ্চারণ করতে থাকেন ‘বলো হরি, হরি বোল’ ধ্বনিও।
নজিরবিহীন এমন সৎকারের খবর পেয়ে শেষে শবযাত্রায় পা মেলান মালদহ জেলা পরিষদের সহকারী সভাধিপতি গৌড় মণ্ডলও। ধর্ম নিয়ে রাজনীতিতে গোটা দেশ 
যখন তোলপাড় তখন মানিকচকের ঘটনা মানবিকতার দিশা দেখাবে বলে আশা প্রকাশ করেন তিনি।
শবযাত্রা শেষ পর্যন্ত গঙ্গাতীরবর্তী শ্মশানঘাটে পৌঁছলে হিন্দু রীতি মেনেই সৎকার কার্য শেষ হয়। শুধু পুরোহিতের পরিবর্তে গোটা বিষয়টি তদারক করেন মৌলবী এবং কাজীরা। 
গোটা ঘটনায় মুসলমান প্রতিবেশীদের প্রতি কৃতজ্ঞতা প্রকাশ করছে রজক-পরিবার। মনুষ্যত্বের অবস্থান যে রাজনীতি এবং ধর্মীয় বিভাজনের অনেক ঊর্ধ্বে তা যেন চোখে আঙুল দিয়ে দেখিয়ে দিলেন শেখপুরার বাসিন্দারা। 
দেখুন সেই অভিনব শবযাত্রার ভিডিও